RÅDETS RESOLUTION af 15. december 1998 om en skovbrugsstrategi for Den Europæiske Union (1999/C 56/01)

RÅDET FOR DEN EUROPÆISKE UNION,

som erkender fordelene ved en skovbrugsstrategi for Den Europæiske Union, således som det beskrives i denne resolution, der hovedsagelig bygger på den generelle analyse og retningslinjerne i Kommissionens meddelelse til Europa-Parlamentet og Rådet;

som tager hensyn til Rådets gældende bestemmelser vedrørende skovbrugssektoren samt de forslag til støtte for skovbrugsforanstaltninger i medlemsstaterne, som er fremsat inden for rammerne af Agenda 2000;

som henviser til de aktiviteter og forpligtelser, som Den Europæiske Union og dens medlemsstater har gennemført og indgået i international sammenhæng, herunder især FN's konference om miljø og udvikling i Rio de Janeiro i 1992 og opfølgningen heraf (1), samt ministerkonferencerne om beskyttelse af Europas skove og de principper og henstillinger vedrørende skovbrugssektoren, der findes heri;

1. SOM FREMHÆVER betydningen af skovenes multifunktionelle rolle og en bæredygtig forvaltning af skovene, baseret på deres sociale, økonomiske, miljømæssige, økologiske og kulturelle funktioner for udviklingen af samfundet og navnlig landdistrikterne, samt det bidrag, skove og skovbrug kan yde til eksisterende fællesskabspolitikker;

2. SOM ANSER følgende FOR væsentlige elementer i denne fælles skovbrugsstrategi:

a) en bæredygtig forvaltning af skovene, sådan som fastlagt på forstministerkonferencen i Helsinki i 1993, og skovenes multifunktionelle rolle som overordnet grundsætning for handling

b) nærhedsprincippet, da der i traktaten om oprettelse af Det Europæiske Fællesskab ikke findes nogen bestemmelse om en specifik fælles skovbrugspolitik, og da ansvaret for skovbrugspolitikken ligger hos medlemsstaterne, idet der dog tages hensyn til, at Fællesskabet i medfør af nærhedsprincippet og medansvarsbegrebet kan bidrage positivt til gennemførelsen af en bæredygtig skovforvaltning og skovenes multifunktionelle rolle

c) det bidrag, som de eksisterende og fremtidige foranstaltninger på fællesskabsplan yder til gennemførelsen af skovbrugsstrategien og som støtte til medlemsstaterne med henblik på en bæredygtig skovforvaltning og skovenes multifunktionelle rolle, beskyttelse af skove, udvikling og bevarelse af landdistrikterne, skovarven og den biologiske mangfoldighed, modvirkning af klimaændringer, udnyttelse af træ som vedvarende energikilde mv., idet markeds- og konkurrencefordrejende foranstaltninger skal forhindres

d) gennemførelsen af de internationale forpligtelser, principper og henstillinger ved hjælp af nationale eller subnationale skovbrugsprogrammer eller tilsvarende instrumenter, som medlemsstaterne har udviklet

e) aktiv deltagelse i alle internationale processer, som vedrører skovbrugssektoren

f) nødvendigheden af yderligere at forbedre koordinationen, kommunikationen og samarbejdet inden for alle skovbrugspolitiske områder i Kommissionen, mellem Kommissionen og medlemsstaterne samt mellem medlemsstaterne indbyrdes,

g) betydningen af en bæredygtig skovforvaltning for bevarelsen og forbedringen af den biologiske mangfoldighed og livsbetingelserne for dyr og planter, idet denne bæredygtige skovforvaltning er en blandt mange foranstaltninger mod klimaændringer

h) fremme af anvendelsen af træ og skovprodukter, der ikke består af træ, fra bæredygtigt forvaltede skove som miljøvenlige produkter i overensstemmelse med det frie markeds regler

i) skovbrugets og skovbrugsbaserede industriers bidrag til indtægter, beskæftigelse og andre elementer, der påvirker livskvaliteten, og erkender den nære forbindelse mellem disse to områder, der har indflydelse på deres konkurrenceevne og økonomiske rentabilitet

j) nødvendigheden af i højere grad at integrere skove og skovprodukter i alle sektorbestemte fællespolitikker såsom den fælles landbrugspolitik, miljø-, energi-, handels-, industri- og forskningspolitikken samt politikken med hensyn til det indre marked og udviklingsbistand, for at der således kan tages hensyn til både skoves og skovprodukters bidrag til andre politikker og andre politikkers indvirkninger på skove og skovprodukter, med det formål at sikre nødvendige konsekvens i en helhedsstrategi for bæredygtig forvaltning af skove

k) nødvendigheden af at fremme medbestemmelse og en gennemsigtig fremgangsmåde i forhold til alle berørte parter i erkendelse af, at der i Fællesskabet findes vidt forskellige ejerskabsordninger, der nødvendiggør, at skovejere involveres

l) nødvendigheden af særlige strategier og aktioner for de forskellige typer af skove i erkendelse af de vidt forskellige naturlige, sociale, økonomiske og kulturelle betingelser for Fællesskabets skove

m) den omstændighed, at der i forbindelse med denne strategi er tale om en dynamisk proces, hvor der skal finde yderligere drøftelser og aktiviteter sted som ovenfor beskrevet;

FÆLLESSKABSAKTIONER VEDRØRENDE SKOVE OG SKOVBRUG

3. FREMHÆVER det bidrag, som skovene yder til fremme af beskæftigelse, velfærd og miljø, hvilket er i overensstemmelse med princippet om en bæredygtig skovforvaltning, der bygger på skovenes økonomiske, økologiske, sociale og kulturelle funktioner;

4. GÅR IND FOR, at Fællesskabet fortsat skal gå aktivt ind i gennemførelsen af de afgørelser, der blev truffet på ministerkonferencen om beskyttelse af Europas skove, og deltage proaktivt i de internationale diskussions- og forhandlingsfora vedrørende skovbrugsspørgsmål, navnlig De Forenede Nationers Mellemstatslige Skovforum;

5. OPFORDRER Kommissionen TIL at foretage en revision af foranstaltningerne i Rådets forordning (EØF) nr. 3528/86 af 17. november 1986 om beskyttelse af skovene i Fællesskabet mod luftforurening (2) for at evaluere og til stadighed forbedre effektiviteten af det europæiske overvågningssystem for skovenes sundhedstilstand under hensyn til alle potentielle indvirkninger på skovenes økosystemer;

6. GÅR IND FOR at fortsætte, evaluere og overveje en eventuel forbedring af Fællesskabets foranstaltning til beskyttelse af skovene mod brande, som indført ved forordning (EØF) nr. 2158/92 (3), da denne har kunnet bidrage til at gøre de forebyggende foranstaltninger mere effektive, og da det er vigtigt at skabe et sammenhængende system for beskyttelse af skove; OPFORDRER Kommissionen TIL i særlig grad at rette sin opmærksomhed mod udviklingen af Fællesskabets skovbrandsinformationssystem, da man derved bedre kan vurdere effektiviteten af foranstaltningerne til beskyttelse mod brande;

7. FREMHÆVER betydningen af at videreføre EF-systemet for information og kommunikation vedrørende skovbruget, indført ved forordning (EØF) nr. 1615/89 (4), ved at man opererer med bedre og mere pålidelige oplysninger om skovene, og UNDERSTREGER betydningen af samarbejdet med de relevante nationale og internationale organisationer;

8. MENER, at Fællesskabets foranstaltninger som led i samarbejdet med Central- og Østeuropa samt inden for rammerne af ministerkonferencerne om beskyttelse af Europas skove bør fremme bæredygtig forvaltning, bevarelse og bæredygtig udvikling af skovene; NOTERER SIG, at Kommissionen har forelagt et forslag til Rådets forordning om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden, og at fremme af landbruget og udvikling af landdistrikterne bl.a. også kan omfatte skovbruget; ER AF DEN OPFATTELSE, at dette forslag kan bidrage til forvaltning, bevarelse og bæredygtig udvikling af skovene i Central- og Østeuropa;

9. ANERKENDER, at forskning på skovbrugsområdet inden for rammerne af Fællesskabets FTU-programmer bidrager til at fremme bæredygtig forvaltning af skovene og deres multifunktionelle rolle samt bæredygtig og alsidig udnyttelse af skovressourcerne og udgør et incitament til forbedring af forskningspotentialet og fremme af innovation;

10. FREMHÆVER fordelene ved en effektiv koordinering mellem forskellige sektorer af politikker, der har indflydelse på skovbrug, og ved koordinering på fællesskabsplan; FREMHÆVER den væsentlige rolle, som Den Stående Skovbrugskomité, Den Rådgivende Komité for Skovbrug, herunder Korkproduktion, samt Det Rådgivende Udvalg for Fællesskabets Politik vedrørende Træ- og Papirindustrien, nedsat ved henholdsvis afgørelse 89/367/EØF (5), afgørelse 98/235/EF (6) og afgørelse 97/837/EF (7), spiller i denne forbindelse, idet disse komitéer og udvalg anvendes som ad hoc-konsultationsfora, der afgiver ekspertudtalelser i alle skovbrugsanliggender inden for rammerne af eksisterende fællesskabspolitikker såsom den fælles landbrugspolitik og politik for udvikling af landdistrikterne, miljø-, handels- og forskningspolitikken samt politikken med hensyn til det indre marked, industri, udviklingssamarbejde og energi; OPFORDRER Kommissionen TIL hurtigst muligt at forelægge Rådet en rapport om, hvorledes koordineringen kan forbedres;

11. MENER, at bevarelse og fremme af den biologiske mangfoldighed i skovene er et grundlæggende element i en bæredygtig forvaltning, og at der bør integreres hensigtsmæssige foranstaltninger i medlemsstaternes skovprogrammer eller tilsvarende instrumenter på linje med det paneuropæiske »arbejdsprogram for bevarelse og fremme af biologisk og landskabelig mangfoldighed i skovøkosystemerne 1997-2000«; TAGER TIL EFTERRETNING, at Fællesskabet kan yde et bidrag gennem skovbrugsforanstaltninger som led i udviklingen af landdistrikter og foranstaltningerne til skovbeskyttelse samt ved særlige aktioner såsom forskning, beskyttelse af genressourcerne i henhold til Rådets forordning (EF) nr. 1467/94 (8) og støtte til anvendelse af paneuropæiske kriterier og parametre med henblik på bæredygtig skovforvaltning; MENER, at disse aktiviteter og dette bidrag kan medvirke til at få opstillet den aktionsramme for Fællesskabets biodiversitetsstrategi, som der er udtrykt ønske om;

12. ANERKENDER desuden nødvendigheden af at bevare og beskytte repræsentative områder af enhver art skovøkosystemer og områder af særlig økologisk betydning; NOTERER SIG Fællesskabets bidrag til oprettelsen af beskyttelsesområder gennem det økologiske net »Natura 2000«, der består af særlige beskyttelsesområder og særlige bevaringsområder inden for rammerne af direktiv 79/409/EØF (9) og 92/43/EØF (10), idet der tages hensyn til økonomiske, sociale og kulturelle behov, særlige regionale og lokale forhold samt inddragelse af skovejere;

13. MENER, at skovenes rolle som kulstoflagre og -reservoirer i Unionen bedst kan sikres gennem bæredygtig forvaltning af skovene, og at bidraget til EU's og medlemsstaternes klimaændringsstrategi er i overensstemmelse med Kyoto-protokollen og bedst kan gennemføres ved, at man beskytter og fremmer eksisterende kulstoflagre, opretter nye kulstoflagre og tilskynder til anvendelse af biomasse og træbaserede produkter;

14. ER AF DEN OPFATTELSE, at skovbrug og dermed forbundne kommercielle aktiviteter udgør en del af den frie økonomi, og at deres kommercielle funktioner primært bør være underlagt markedskræfterne; TAGER TIL EFTERRETNING, at Fællesskabet har gennemført en række instrumenter med henblik på en effektivt fungerende konkurrencepolitik;

15. FREMHÆVER, at der må lægges særlig vægt på at bevidstgøre offentlighed og forbrugere med hensyn til skovbrug og skovprodukter, idet det garanteres dem, at skovene forvaltes på en bæredygtig måde; noterer sig, at skovcertificeringsordninger er markedsinstrumenter, som sigter mod at øge forbrugernes bevidsthed om miljøfordelene ved bæredygtig skovforvaltning og fremme anvendelsen af træ og skovprodukter som miljøvenlige og vedvarende råstoffer; skovcertificeringsordninger bør være sammenlignelige, og deres præsentationskrav bør være forenelige med internationalt anerkendte principper om bæredygtig skovforvaltning; derudover skal de opfylde betingelser med hensyn til frivillig certificering, troværdighed, gennemsigtighed, omkostningseffektivitet, fri adgang og samme forudsætninger for alle skovtyper og alle kategorier af skovejere; den uafhængige kontrol med skovforvaltningen bør være en væsentlig faktor for sikringen af troværdigheden; OPFORDRER Kommissionen TIL at undersøge muligheden af en aktion på EU-plan;

16. ERKENDER, at de eksisterende skovbrugsforanstaltninger sammen med et kapitel, der specielt omhandler skovbrug som led i den foreslåede forordning om udvikling af landdistrikterne inden for rammerne af Agenda 2000 (11), kan danne grundlag for gennemførelse af denne resolutions retningslinjer; ER ENIGT I, at alle fælles foranstaltninger vedrørende skove og skovprodukter bør være på linje med denne skovbrugsstrategis mål og henstillinger;

17. NOTERER SIG, at Kommissionen agter

- at forelægge Europa-Parlamentet og Rådet en meddelelse om træindustriens konkurrenceevne

- at forelægge et forslag om revision af Rådets direktiv 66/404/EØF af 14. juni 1966 om handelen med forstligt formeringsmateriale (12);

- snart at forelægge Rådet og Europa-Parlamentet en meddelelse om udviklingssamarbejdet på skovbrugsområdet.

18. OPFORDRER Kommissionen TIL inden fem år at aflægge rapport til Rådet om gennemførelsen af skovbrugsstrategien.

(1) UNCED, UNGASS, XI. verdenskongres om skove, konventionen om den biologiske mangfoldighed, rammekonventionen om klimaændringer, konventionen om bekæmpelse af ørkenspredning og den første, anden og tredje ministerkonference om beskyttelse af Europas skove.

(2) EFT L 326 af 21.11.1986, s. 2. Forordningen er senest ændret ved forordning (EF) nr. 307/97 (EFT L 51 af 21.2.1997, s. 9).

(3) EFT L 217 af 31.7.1992, s. 3. Forordningen er ændret ved forordning (EF) nr. 308/97 (EFT L 51 af 21.2.1997, s. 11).

(4) EFT L 165 af 15.6.1989, s. 12.

(5) EFT L 165 af 15.6.1989, s. 14.

(6) EFT L 88 af 24.3.1998, s. 59.

(7) EFT L 346 af 17.12.1997, s. 95.

(8) EFT L 159 af 28.6.1994, s. 1.

(9) EFT L 103 af 25.4.1979, s. 1. Direktivet er senest ændret ved direktiv 97/49/EF (EFT L 223 af 13.8.1997, s. 9).

(10) EFT L 206 af 22.7.1992, s. 7. Direktivet er senest ændret ved direktiv 97/62/EF (EFT L 305 af 8.11.1997, s. 42).

(11) EFT C 170 af 4.6.1998, s. 67.

(12) EFT 125 af 11.7.1966, s. 2326. Direktivet er senest ændret ved tiltrædelsesakten af 1994.